KIRJALLINEN KYSYMYS E-0940/03 esittäjä(t): Mihail Papayannakis (GUE/NGL) komissiolle. Hotellikompleksin rakentaminen Alatasin saarelle ja ympäristövaikutukset.



Virallinen lehti nro 280 E , 21/11/2003 s. 0113 - 0114



KIRJALLINEN KYSYMYS E-0940/03 esittäjä(t): Mihail Papayannakis (GUE/NGL) komissiolle (26. maaliskuuta 2003) Aihe: Hotellikompleksin rakentaminen Alatasin saarelle ja ympäristövaikutukset Magnisian kunnat, ympäristöjärjestöt ja tekniikkakamari ovat ilmaisseet syvän huolestumisensa ympäristöhaitoista, joita aiheutuu Pagasitikoslahdella sijaitsevan Alatasin pienen saaren hyödyntämisestä matkailukäyttöön. Kun otetaan huomioon, että - Agenda 21:ssä pienet saaret katsotaan herkiksi ja haavoittuviksi ekosysteemeiksi, joita koskee tiukka ympäristönsuojelu ja joiden hyödyntäminen on sallittua vain rajoitetusti, - on ilmeistä, että pienelle 50 hehtaarin saarelle ei voida sijoittaa 1 000 sängyn hotellikompleksia, jonka rakennusten yhteispinta-ala on 33 000 neliömetriä, ilman vakavia ympäristöhaittoja ja luonnonympäristön muuttumista, - saari on luokiteltu luonnonsuojelualueeksi Pilion ja Pohjois-Sporadien aluesuunnittelua koskevassa erityistutkimuksessa, - hankkeen vesihuolto on alueen ominaisuuksien vuoksi hankalaa, - jätteidenkeräys- ja kuljetus samoin kuin kuorma-autojen, turistibussien ja henkilöautojen kauttakulku ja pysäköinti vastapäisillä rannoilla herättää suuria kysymyksiä, voiko komissio ilmoittaa, katsooko se, että kyseisessä hankkeessa otetaan huomioon alueen rajoitettu hyödyntäminen matkailukäyttöön, ja onko hanke rannikkoalueiden yhdennetyn käytön ja hoidon toteuttamisesta Euroopassa annetun Euroopan parlamentin ja neuvoston suosituksen 2002/413/EY(1) mukainen? (1) EYVL L 148, 6.6.2002, s. 24. Margot Wallströmin komission puolesta antama vastaus (5. toukokuuta 2003) Rannikkoalueiden yhdennetystä käytöstä ja hoidosta 30. toukokuuta 2002 annettuun Euroopan parlamentin ja neuvoston suositukseen 2002/413/EY sisältyy Euroopan rannikkoalueiden kestävää kehitystä koskevia yleisiä periaatteita, joista yksi on ekosysteemien kantokyvyn kunnioittaminen. Toisaalta suosituksessa tunnustetaan myös kestävien taloudellisten ja työllisyyttä koskevien mahdollisuuksien tarve ja matkailualan suuri merkitys niiden luomisessa. Kansainvälisesti ollaan yhtä mieltä siitä, että pienet saaret ovat erityisen haavoittuvia, mutta toisaalta kehityshankkeita ei voi myöskään sulkea pois. Kunkin paikallistason kehityshankkeen hyväksyttävyys riippuu kuitenkin ympäristö-, sosiaalisten ja taloudellisten näkökohtien tasapainosta. Paikallisen kantokyvyn arvioimista koskevat tekniset ohjeet sisältyvät komission tekemiin tutkimuksiin ja erityisesti Välimeren alueen osalta Välimerta koskevaan toimintaohjelmaan(1). Kysyjän mainitseman rakennushankkeen ympäristövaikutusten osalta on todettavissa, että tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY muuttamisesta 3 päivänä maaliskuuta 1997 annetussa neuvoston direktiivissä 97/11/EY(2), joka on saatettu osaksi Kreikan lainsäädäntöä, vaaditaan näin mittavan hotellirakentamisen yhteydessä täydellistä ympäristövaikutusten arviointia. (1) Ks. myös verkkosivut http://europa.eu.int/comm/environment/iczm/home.htmja http://www.pap-thecoastcentre.org/activities.html. (2) EYVL L 73, 14.3.1997.